REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/221-22

26. decembar 2022. godine

B e o g r a d

Z A P I S N I K

ŠESTE SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 26. DECEMBRA 2022. GODINE

 Sednica je počela u 8,40 časova.

 Sednicom je predsedavao prof. dr Marko Atlagić, predsednik Odbora.

Sednici su prisustvovali članovi Odbora: dr Živan Bajić, prof. dr Žika Bujuklić, prof. dr Branimir Jovančićević, dr Zoran Lutovac, Tatjana Medved, Dragana Miljanić, prof. dr Vladimir Obradović, prof. dr Đorđe Pavićević, Stojan Radenović i prof. dr Jahja Fehratović.

Sednici nisu prisustvovali članovi Odbora: Dejana Vasić, Ljubinko Đurković, Nataša Ivanović, mr Đorđe Kosanić, prof. dr Mirka Lukić Šarkanović i Ratko Nikolić, niti njihovi zamenici.

 Sednici su prisustvovali predstavnici Ministarstva informisanja i telekomunikacija Milan Dobrijević, načelnik Odeljenja za razvoj digitalne agende i Milan Vojvodić, šef Odseka za informacionu bezbednost i elektronsko poslovanje.

 Na predlog predsednika, Odbor je većinom glasova, (9 glasova – ZA, 1 – nije glasao), usvojio sledeći dnevni red:

1. Odobrenje privremene primene Sporazuma između Evropske unije i Republike Srbije o učešću Republike Srbije u programu “Digitalna Evropa za period 2021-2027”.

 Prva tačka dnevnog reda: **Odobrenje privremene primene Sporazuma između Evropske unije i Republike Srbije o učešću Republike Srbije u programu “Digitalna Evropa za period 2021-2027”**

 Uvodne napomene povodom ove tačke dnevnog reda izneo je Milan Dobrijević, predstavnik Ministarstva informisanja i telekomunikacija. GospodinDobrijević je naveo da je program “Digitalna Evropa za period 2021-2027”, u stvari program za finansiranje i kofinansiranje raznih projekata u četiri važne oblasti za razvoj digitalnog društva, tj. računarstvo visokih performansi, veštačka inteligencija, napredne digitalne veštine i izgradnja i najbolja praksa u korišćenju digitalnih kapaciteta interoperabilnosti. Republika Srbije će ovim sporazumom postati punopravni član programa u ove četiri teme, što će omogućiti našim institutima, fakultetima i privrednim subjektima da učestvuju predlozima projekata po pozivima ovog programa koji je vredan preko sto milijardi evra, u periodu od 2021. do 2027. godine. Republika Srbija će godišnje izdvajati oko 108 miliona dinara, što predstavlja predviđenu kontribuciju za 2023. godinu. Naši privredni subjekti, istraživačke organizacije i institucije će višestruko vratiti ovaj iznos kontribucije kroz programe koje budu realizovali u narednim godinama. Već imamo određene učesnike na projektima, koji treba već od 1. januara da imaju korist od pristupanja ovom programu. Milan Dobrijević je napomenuo, da je tokom pregovora sa Evropskom komisijom osigurano 50% popusta za kontribuciju, za Republiku Srbiju, u odnosu na visinu kontibucije koju plaćaju zemlje članice Evropske unije i da je Republika Srbija prva zemlja koja pristupa ovom programu a da je u pregovorima za pristupanje EU. Odlukom Odbora da se da saglasnost za privremenu primenu ovog Programa, faktički će Program biti na snazi od 1. januara 2023. godine, do njegove ratifikacije u Narodnoj skupštini (verovatno tokom prolećnog zasedanja), čime će naši istraživači biti u prilici da koriste sve benefite ovog Programa.

 U diskusiji povodom ove tačke dnevnog reda učestvovali su prof. dr Đorđe Pavićević i prof. dr Branimir Jovančićević.

 Nakon završene diskusije, Odbor za obrazovanje, nauku, tehnološki razvoj i informatičko društvo je, u skladu sa članom 8. stav 1. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i članom 58. Poslovnika Narodne skupštine („Službeni glasnik RS“, broj 20/12-prečišćen tekst), većinom glasova (10 glasova – ZA, 1 - uzdržan), **doneo** sledeću **ODLUKU**: **Daje se saglasnost** **Vladi Republike Srbije da prihvati da se Sporazum između Vlade Republike Srbije i Evropske unije, o učešću Republike Srbije u programu “Digitalna Evropa za period 2021-2027”, privremeno primenjuje do njegovog stupanja na snagu**. Ovu odluku treba dostaviti Vladi Republike Srbije, na dalju nadležnost i predsedniku Narodne skupštine, radi informisanja.

 Sastavni deo ovog zapisnika je tonski snimak Šeste sednice Odbora za obrazovanje, nauku, tehnološki razvoj i informatičko društvo.

 Sednica je završena u 8,55 časova.

 SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Dragan Luković prof. dr Marko Atlagić